**ՀԻՄՆԱՎՈՐՈՒՄ**

 **«ԿԱՐԳԱՎՈՐՄԱՆ ԱԶԴԵՑՈՒԹՅԱՆ ԳՆԱՀԱՏՄԱՆ ԻՐԱԿԱՆԱՑՄԱՆ ԿԱՐԳԸ, ԺԱՄԿԵՏՆԵՐԸ ԵՎ ԴԵՊՔԵՐԸ, ԴՐԱ ԱՐԴՅՈՒՆՔՈՒՄ ՏՐՎՈՂ ԵԶՐԱԿԱՑՈՒԹՅԱՆԸ ՆԵՐԿԱՅԱՑՎՈՂ ՊԱՀԱՆՋՆԵՐԸ ՍԱՀՄԱՆԵԼՈՒ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՄԻ ՇԱՐՔ ՈՐՈՇՈՒՄՆԵՐ ՈՒԺԸ ԿՈՐՑՐԱԾ ՃԱՆԱՉԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

1. **Իրավական ակտի ընդունման անհրաժեշտությունը**

«Կարգավորման ազդեցության գնահատման իրականացման կարգը, ժամկետները և դեպքերը, դրա արդյունքում տրվող եզրակացությանը ներկայացվող պահանջները սահմանելու և Հայաստանի Հանրապետության կառավարության մի շարք որոշումներ ուժը կորցրած ճանաչելու մասին» Հայաստանի Հանրապետության կառավարության որոշման նախագծի (այսուհետև՝ Նախագիծ) ընդունման անհրաժեշտությունը պայմանավորված է «Նորմատիվ իրավական ակտերի մասին» 2018 թվականի մարտի 21-ի N ՀՕ-180-Ն օրենքի 5-րդ հոդվածի 3-րդ մասի պահանջի կիրարկման ապահովմամբ:

1. **Ընթացիկ իրավիճակը և խնդիրները**

**1.** «Նորմատիվ իրավական ակտերի մասին» 2018 թվականի մարտի 21-ի N ՀՕ-180-Ն օրենքի (այսուհետև՝ Օրենք) 5-րդ հոդվածի 3-րդ մասով սահմանված է, որ «Ըստ բնագավառների` կարգավորման ազդեցության գնահատման իրականացման կարգը, ժամկետները և դեպքերը, դրա արդյունքում տրվող եզրակացությանը ներկայացվող պահանջները սահմանում է Կառավարությունը»:

Հայաստանի Հանրապետության կառավարության 2019 թվականի փետրվարի 8-ի «Հայաստանի Հանրապետության կառավարության ծրագրի մասին» N 65-Ա որոշման Հավելվածի 1-ին կետով Կառավարության խնդիրների շարքում սահմանված է նաև «կարգավորման ազդեցության գնահատման և վերլուծությունների վրա հիմնված քաղաքականության ապահովումը, մասնավորապես, Կառավարության յուրաքանչյուր որոշում նախքան դրա կիրարկումն անցնելու է «կարգավորման ազդեցության գնահատում», որը թույլ կտա նախապես հասկանալ այդ որոշումների ազդեցությունը միջնաժամկետ և երկարաժամկետ հեռանկարում՝ ընդհանուր տնտեսության և դրա առանձին ուղղությունների վրա.»:

Հայաստանի Հանրապետության կառավարության 2019 թվականի սեպտեմբերի 26-ի Կարգավորման ազդեցության գնահատման ապակենտրոնացված համակարգի ներդրման հայեցակարգը և հայեցակարգից բխող միջոցառումների ծրագիրը հաստատելու մասին N 1323-Լ որոշման Հավելված N 1-ի 44-րդ կետով սահմանված է, որ «ԿԱԳ-ի համապարփակ համակարգի ներդրումը մեր երկրում թույլ կտա սահմանել իրավական ակտերի մշակման առավել խիստ պահանջներ և որոշումների կայացման կանոնակարգված մոտեցումներ՝ հիմնավորված փաստերով և ծախս-օգուտ հաշվարկներով, նախապես հասկանալ ընդունվող որոշումների ազդեցությունը միջնաժամկետ և երկարաժամկետ հեռանկարում՝ ընդհանուր տնտեսության և դրա առանձին ուղղությունների վրա, ընդլայնել կարգավորման գործընթացին հասարակության մասնակցությունը, նվազեցնել օրենսդրական ձախողումների ի հայտ գալու հավանականությունը և երկրում զարգացնել կարգավորման հաշվետվողականության համակարգ:»

Միևնույն ժամանակ, ներկայումս ըստ բնագավառների` կարգավորման ազդեցության գնահատման (այսուհետև՝ ԿԱԳ) իրականացման կարգը, ժամկետները և դեպքերը, դրա արդյունքում տրվող եզրակացությանը ներկայացվող պահանջները Կառավարության կողմից սահմանված չեն: Ինչի հետևանքով ՀՀ-ում ԿԱԳ փաստացի չի իրականացվում:

**2.** «Իրավական ակտերի մասին» 2002 թվականի ապրիլի 3-ի N ՀՕ-320 օրենքի 27.1-ին հոդվածի 3-րդ մասով սահմանված էր, որ «Ըստ բնագավառների` կարգավորման ազդեցության գնահատման իրականացման կարգը, ինչպես նաև նորմատիվ իրավական ակտի կիրարկման արդյունքում հետևանքները գնահատելու կարգը սահմանում է Հայաստանի Հանրապետության կառավարությունը:»:

Վերոնշյալ պահանջի կիրարկումն ապահովելու նպատակով Հայաստանի Հանրապետության կառավարության կողմից ընդունվել են մի շարք որոշումներ, մասնավորապես՝

**-** Հայաստանի Հանրապետության կառավարության 2009 թվականի օգոստոսի 13-ի Նորմատիվ իրավական ակտերի նախագծերի բնապահպանության բնագավառում կարգավորման ազդեցության գնահատման կարգը հաստատելու մասին N 921-ն որոշում,

- Հայաստանի Հանրապետության կառավարության 2009 թվականի սեպտեմբերի 10-ի Նորմատիվ իրավական ակտերի նախագծերի բյուջետային բնագավառում կարգավորման ազդեցության գնահատման կարգը հաստատելու մասին N 1021-ն որոշում,

- Հայաստանի Հանրապետության կառավարության 2009 թվականի սեպտեմբերի 23-ի Նորմատիվ իրավական ակտերի նախագծերի առողջապահության բնագավառում կարգավորման ազդեցության գնահատման իրականացման կարգը հաստատելու մասին N 1104-ն որոշում,

- Հայաստանի Հանրապետության կառավարության 2009 թվականի հոկտեմբերի 15-ի Նորմատիվ իրավական ակտերի նախագծերի տնտեսական, այդ թվում՝ նաև փոքր և միջին ձեռնարակատիրության բնագավառում կարգավորման ազդեցության գնահատման իրականացման կարգը հաստատելու մասին N 1159-ն որոշում,

- Հայաստանի Հանրապետության կառավարության 2009 թվականի հոկտեմբերի 29-ի Նորմատիվ իրավական ակտերի նախագծերի մրցակցության բնագավառում կարգավորման ազդեցության գնահատման իրականացման կարգը հաստատելու մասին N 1237-ն որոշում,

- Հայաստանի Հանրապետության կառավարության 2010 թվականի հունվարի 14-ի Նորմատիվ իրավական ակտերի նախագծերի` սոցիալական պաշտպանության ոլորտում կարգավորման ազդեցության գնահատման իրականացման կարգը հաստատելու մասին N 18-ն որոշում:

Միևնույն ժամանակ, «Իրավական ակտերի մասին» 2002 թվականի ապրիլի 3-ի N ՀՕ-320 օրենքն ուժը կորցրած է ճանաչվել 2018 թվականի ապրիլի 7-ին, իսկ Հայաստանի Հանրապետության կառավարության վերոնշյալ որոշումները ներկայումս գործում են, այդ իսկ պատճառով անհրաժեշտություն է առաջանում ուժը կորցրած ճանաչել Հայաստանի Հանրապետության կառավարության վերը թվարկված որոշումները:

Հարկ է նշել նաև, որ Նախագծի Հավելված 1-ի 4-րդ կետով սահմանվում են ըստ բնագավառների (ոլորտների) ազդեցության գնահատում իրականացնող պետական կառավարման համակարգի մարմինները, Նախագծի Հավելված 1-ի 5-րդ կետով սահմանվում է, որ նշանակալի ազդեցությունների գնահատման նպատակով ոլորտային ազդեցության գնահատում իրականացնող մարմինները մշակում և հաստատում են ոլորտային ազդեցությունների նշանակալիության որոշման չափորոշիչներ, իսկ Նախագծի 5-րդ կետով սահմանվում է, որ որոշումն ուժի մեջ մտնելուց հետո եռամսյա ժամկետում պետք է մշակվեն և հաստատվեն ոլորտային ազդեցությունների նշանակալիության որոշման այդ չափորոշիչները:

1. **Կարգավորման նպատակը և բնույթը**

Նախագծի ընդունման նպատակն է ապահովել Հայաստանի Հանրապետությունում ԿԱԳ վերլուծության կիրառումը՝ որպես որակյալ նորմատիվ իրավական ակտերի մշակման գործիք: Համապարփակ ԿԱԳ վերլուծությունը ենթադրում է խնդրի որոշում և սահմանում, խնդրի պատճառահետևանքային կապերի բացահայտում, կարգավորման նպատակների սահմանում, միջազգային փորձի ուսումնասիրություն, կարգավորման առաջարկվող տարբերակ(ներ)ի սահմանում, դրա(նց) նշանակալի ազդեցությունների բացահայտում և գնահատում, կարգավորմամբ պայմանավորված մասնավոր և հանրային հատվածի ծախսերի ու օգուտների գնահատում, հանրային քննարկումների իրականացում, կարգավորման առաջարկվող տարբերակների համադրում և նախընտրելի տարբերակի առաջադրում:

Նախագծում ներկայացված են ԿԱԳ իրականացման դեպքերը և ԿԱԳ իրականացման բացառությունները, ազդեցությունների գնահատման ոլորտներն ու այդ ոլորտների վրա ազդեցության գնահատում իրականացնող պետական կառավարման համակարգի մարմինները, ԿԱԳ տեսակները և դրանց ժամանակ իրականացվող հիմնական քայլերը, ԿԱԳ իրականացման կարգը և ժամկետները, պարզեցված ԿԱԳ տեղեկանքի, խորացված ԿԱԳ եզրակացության և խորացված ԿԱԳ ամփոփաթերթի ձևերը:

 **4. Նախագծի մշակման գործընթացում ներգրավված ինստիտուտները և անձինք**

Նախագիծը մշակվել է ՀՀ վարչապետի աշխատակազմի կողմից:

 **5. Ակնկալվող արդյունքը**

Նախագծի ընդունման արդյունքում Օրենքով ու Նախագծով սահմանված դեպքերում և կարգով նախագիծը մշակող պետական կառավարման համակարգի մարմինների կողմից կիրականացվի օրենքների և Կառավարության որոշումների նախագծերի ԿԱԳ վերլուծություն:

Այս գործընթացը էականորեն կբարձրացնի կայացվող որոշումների որակը, քանի որ պայմաններ կստեղծվեն երկրում փաստերի և վերլուծությունների վրա հիմնված արդյունավետ, որակյալ և թափանցիկ որոշումների կայացման, ինչպես նաև պետական կառավարման համակարգի մարմինների հաշվետվողականության բարձրացման համար: ԿԱԳ վերլուծության իրականացումը հնարավորություն կտա նախապես բացահայտել և գնահատել կայացվող որոշումների ազդեցություն(ներ)ը միջնաժամկետ և երկարաժամկետ հեռանկարում՝ հասարակական կյանքի տարբեր ոլորտների վրա, և կապահովի շահառուների ներգրավվածությունը որոշումների կայացման գործընթացում։

**ՏԵՂԵԿԱՆՔ**

**«ԿԱՐԳԱՎՈՐՄԱՆ ԱԶԴԵՑՈՒԹՅԱՆ ԳՆԱՀԱՏՄԱՆ ԻՐԱԿԱՆԱՑՄԱՆ ԿԱՐԳԸ, ԺԱՄԿԵՏՆԵՐԸ ԵՎ ԴԵՊՔԵՐԸ, ԴՐԱ ԱՐԴՅՈՒՆՔՈՒՄ ՏՐՎՈՂ ԵԶՐԱԿԱՑՈՒԹՅԱՆԸ ՆԵՐԿԱՅԱՑՎՈՂ ՊԱՀԱՆՋՆԵՐԸ ՍԱՀՄԱՆԵԼՈՒ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՄԻ ՇԱՐՔ ՈՐՈՇՈՒՄՆԵՐ ՈՒԺԸ ԿՈՐՑՐԱԾ ՃԱՆԱՉԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾՆ ընդունելու դեպքում պետական բյուջեում կամ տեղական ինքնակառավարման մարմինների բյուջեներում ծախսերի և եկամուտների էական ավելացումների կամ նվազեցումների մասին**

«Կարգավորման ազդեցության գնահատման իրականացման կարգը, ժամկետները և դեպքերը, դրա արդյունքում տրվող եզրակացությանը ներկայացվող պահանջները սահմանելու և Հայաստանի Հանրապետության կառավարության մի շարք որոշումներ ուժը կորցրած ճանաչելու մասին» Հայաստանի Հանրապետության կառավարության որոշման նախագիծն ընդունելու դեպքում պետական կամ տեղական ինքնակառավարման մարմնի բյուջեում ծախսերի և եկամուտների ավելացում կամ նվազեցում չի նախատեսվում:

**Տ Ե Ղ Ե Կ Ա Ն Ք**

**«ԿԱՐԳԱՎՈՐՄԱՆ ԱԶԴԵՑՈՒԹՅԱՆ ԳՆԱՀԱՏՄԱՆ ԻՐԱԿԱՆԱՑՄԱՆ ԿԱՐԳԸ, ԺԱՄԿԵՏՆԵՐԸ ԵՎ ԴԵՊՔԵՐԸ, ԴՐԱ ԱՐԴՅՈՒՆՔՈՒՄ ՏՐՎՈՂ ԵԶՐԱԿԱՑՈՒԹՅԱՆԸ ՆԵՐԿԱՅԱՑՎՈՂ ՊԱՀԱՆՋՆԵՐԸ ՍԱՀՄԱՆԵԼՈՒ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՄԻ ՇԱՐՔ ՈՐՈՇՈՒՄՆԵՐ ՈՒԺԸ ԿՈՐՑՐԱԾ ՃԱՆԱՉԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ԱՅԼ ԻՐԱՎԱԿԱՆ ԱԿՏԵՐՈՒՄ ՓՈՓՈԽՈՒԹՅՈՒՆՆԵՐ ԿԱՄ ԼՐԱՑՈՒՄՆԵՐ ԿԱՏԱՐԵԼՈՒ ԱՆՀՐԱԺԵՇՏՈՒԹՅԱՆ ՎԵՐԱԲԵՐՅԱԼ**

«Կարգավորման ազդեցության գնահատման իրականացման կարգը, ժամկետները և դեպքերը, դրա արդյունքում տրվող եզրակացությանը ներկայացվող պահանջները սահմանելու և Հայաստանի Հանրապետության կառավարության մի շարք որոշումներ ուժը կորցրած ճանաչելու մասին» Հայաստանի Հանրապետության կառավարության որոշման նախագծի ընդունման կապակցությամբ այլ իրավական ակտերում փոփոխություններ կամ լրացումներ կատարելու անհրաժեշտություն չկա: